સલામત-સમૃદ્ધ ગુજરાતમાં રોજના ત્રણ ખૂન, 18 આત્મહત્યા
મંગળવાર, એપ્રિલ 24 2018, 10:20 Hrs(IST)
નવગુજરાત સમય | Publish Date: Mar 22 2018 5:31AM
છેલ્લા કેટલાય વર્ષોથી દેશભરમાં ગુજરાત સૌથી વધુ સલામત, શાંત અને સમૃદ્ધ હોવાનો દાવો કરાય છે તેનો છેદ ઉડાડી દેતા આંકડા વિધાનસભામાં રજૂ થયા છે. તે મુજબ રાજયમાં છેલ્લા બે વર્ષના કુલ આંકડાઓની સરેરાશ મુજબ રાજયમાં રોજ ૧૮ નાગરિકો આત્મહત્યા કરે છે અને રોજ ૩ કરતા વધુ ખૂન થાય છે. તે સાથે ૩ કરતા વધુ ખૂનના પ્રયાસ પણ નોંધાય છે.
ગુનાખોરીમાં સુરત જિલ્લો મોખરે છે. સુરતમાં સૌથી વધુ ૨૬૭ ખૂન થયા છે. રોજગારી સૌથી વધુ સુરતમાં મળતી હોવાનું કહેવાય છે ત્યાં આત્મહત્યાના પણ સૌથી વધુ ૧૯૯૭ બનાવ નોંધાયા છે. ખૂનની કોશિષના બનાવોમાં અમદાવાદ ૨૯૫ બનાવો સાથે નંબર વનના સ્થાને છે.
વિધાનસભામાં કોંગ્રેસના ધારાસભ્યો દ્વારા સવાલો પૂછવામાં આવ્યા હતા. જેના લેખિત જવાબોમાં ગૃહ વિભાગે જણાવ્યુ હતું કે, બે વર્ષમાં આત્મહત્યાના કુલ ૧૨,૭૫૮ બનાવો, ખૂનના ૨૨૧૧ બનાવો અને ખૂનની કોશિષના ૨૨૧૫ બનાવો બન્યા છે. કોંગ્રેસે ભાજપ સરકારની ઝાટકણી કાઢતા કહ્યું હતું કે, સલામત અને શાંત રાજયની વાહવાહી લૂટતા ભાજપના રાજયમાં છેલ્લા બે વર્ષમાં હત્યા અને તેના પ્રયાસના જે આંકડા બહાર આવ્યા છે તે ગુનાખોરી ઉજાગર કરી રહ્યા છે.